በዘረኝነት፣ ጎጠኝነት፣ ሙስና እና በመልካም አስተዳር ችግሮች የተወረረችን ሀገር ከዓደዋ መሪዎች በመማር ከችግር ልናወጣት ይገባል፡፡
‹‹በዘረኝነት፣ ጎጠኝነት፣ ሙስና እና በመልካም አስተዳር ችግሮች የተወረረችን ሀገር ከዓደዋ መሪዎች በመማር ከችግር ልናወጣት ይገባል፡፡›› በጎንደር ከተማ አስተዳደር ስልጠና እየወሰዱ የሚገኙ የብልጽግና ፓርቲ መካከለኛ መሪዎችባሕር ዳር፡ የካቲት 23/2012 ዓ.ም (አብመድ)  በጎንደር ከተማ አስተዳደር ስልጠና እየወሰዱ የሚገኙ የብልጽግና ፓርቲ መካከለኛ መሪዎች 124ኛውን የዓደዋ ድል በዓል አክብረዋል፡፡ መካከለኛ መሪዎቹ እንዳሉት የዓደዋ መሪዎች አንድ በመሆን ሕዝባቸውን አንድ አድርገው ሀገራቸውን ከገጠማት ችግር ማላቀቅ ችለዋል፡፡ አሁን ያለው መሪም ሕዝብን አንድ በማድረግ ከጎጠኝነት፣ መንደርረተኛነት እና ከሙስና እና ከብልሹ አሠራር በመውጣት ሀገሩን ወደ ብልጽግና ጎዳና ሊመራ እንደሚገባ ሰልጣኞቹ አሳስበዋል፡፡ ‹‹የዓደዋ መሪዎች በዓደዋ ድልን የተቀዳጁት የተከተላቸው ሕዝብ ጀግና በመሆኑ ነው›› ያሉት መሪዎቹ አሁንም ሕዝቡ ከጎናቸው ሆኖ ሀገሪቱ የገጠማትን ችግር ለመፍታት እና ወደ ብልጽግና ለማሻገር እንዲያግዝ ጥሪ አቅርበዋል፡፡የጎንደር ከተማ አስተዳደር ተቀዳሚ ምክትል ከንቲባ ማስተዋል ስዩም (ኢንጅነር) በበዓሉ ላይ እንዳሉት ልዩነቶችን በማቻቻል እንደ ሀገር  አንድ የሚያደርጉ ጉዳዮችን በመለየት ለሀገር የማይበጁትን መነጣጠል፣ ጎጠኝነት፣ ሙስና እና ሕዝብን ያማረሩ የመልካም አስተዳደር ችግሮችን በመፍታት ሀገርን አንድ ማድረግ ይገባል፡፡በበዓሉ ላይ የተገኙት የአማራ ክልል ርእስ መሥተዳድር ልዩ አማካሪ አቶ ጎሹ እንዳላማው ደግሞ አባቶች የሰጡትን አደራ መሪዎች ተረክበው ሕዝብን ወደ ብልጽግና በማሻገር የአሸናፊነትን ሚና እንዲጫወቱ መልዕክት አስተላልፈዋል፡፡ ሰልጣኞቹ የዓደዋ ጀግኖች ለሀገር ሲሉ ደም መገበራቸውን በማሰብም ደም ልግሰዋል፤ የደም ልገሳው ዛሬተጀምሮ ለተከታታይ ቀናት የሚቆይ መሆኑም ታውቋል፡፡ዘጋቢ፡- እመቤት ሁነኛው -ከጎንደር